Tyske myndigheder har ransaget Deutsche Banks hovedkvarter i Frankfurt. Aktionen er sket i relation til hvidvasksagen i Danske Bank.

Det oplyser anklagemyndigheden i Frankfurt onsdag ifølge Reuters.

Undersøgelsen går på, om den tyske storbank var hurtig nok til at advare myndighederne om suspekte overførsler.

Ransagningen blev indledt tirsdag og er fortsat onsdag. Tre anklagere og ni efterforskere gennemgår dokumenter i banken.

Deutsche Bank udtaler, at den samarbejder med myndighederne.

Deutsche Bank bliver undersøgt, fordi banken gennem flere år havde et samarbejde med Danske Banks estiske filial, der har været centrum for hvidvasksagen.

Deutsche Bank har stået for at gennemføre betalinger i dollar på vegne af Danske Bank-kunder i den estiske filial.

Samarbejdet stoppede i 2015. Samme år advarede Deutsche Bank om, at der var mistænkelige overførsler fra Danske Banks kunder.

De mistænkelige transaktioner i Danske Bank er sket fra 2007 til 2015. Ifølge banken selv har der været overførsler på 1500 milliarder kroner fra en gruppe af udenlandske kunder.

I Danske Banks egen advokatundersøgelse er en stor del af beløbet betegnet som mistænkeligt.